मणिपुर के गांवों में बनीं विलेज फोर्स, बूढ़े-जवान राइफल लेकर बंकर में तैनात
Manipur Imphal Border Ground Report [Kuki vs Meitei Conflict]. Follow Manipur Violence Latest News, Photos, and Video Story On Dainik Bhaskar (दैनिक भास्कर)
29 जून की सुबह थी, हम होटल से इंफाल एयरपोर्ट के लिए निकल रहे थे। फोन बजा, कॉल एन बोबी सिंह का था। वे शायद दौड़कर कहीं जा रहे थे, हांफती आवाज में कहने लगे, ‘कुकी मिलिटेंट ने हमला कर दिया है, बंदूक लेकर मैं भी जा रहा हूं।’ फिर फोन डिस्कनेक्ट हो गया।
बोबी सिंह अपने गांव की विलेज फोर्स के लीडर हैं और दूसरे लोगों के साथ बॉर्डर पर तैनात हैं। ये बॉर्डर 3 मई की हिंसा के बाद इंफाल वैली के चारों तरफ कुकी और मैतेई के इलाकों के बीच बन गया है। इंफाल की तरफ मैतेई के बंकर हैं, दूसरी तरफ कुकी के। दोनों तरफ आम लोग बंदूकें लेकर तैनात हैं, रोज फायरिंग होती है। लोग घायल होते हैं, मरते हैं।
24 जून की दोपहर को, 5 दिन पहले ही हम सिंगदा के इस बंकर में एन बोबी सिंह से मिले थे। इसी सुबह दिल्ली से इंफाल की फ्लाइट में हमारी मुलाकात मणिपुर सरकार के तीन मिनिस्टर्स से हुई थी। एजुकेशन और लॉ मिनिस्टर बसंता सिंह से हमने सवाल किया कि हालात कैसे हैं? जवाब मिला- ‘मणिपुर में सब नॉर्मल है।’ इसी ‘नॉर्मल’ को ढूंढते हुए भास्कर की टीम मणिपुर पहुंची।
हाथों में बंदूकें, स्कूल बंद, खेत खाली, हां सब नॉर्मल है…
इंफाल एयरपोर्ट पर सब सामान्य ही था। एयरपोर्ट के बाहर की सड़कों से 3 से 5 मई को हुई हिंसा में जलाई गई गाड़ियों के ढेर हटा लिए गए हैं। सड़कों पर ट्रैफिक है, दुकानें खुली हैं। बीच-बीच में मणिपुर पुलिस और सेंट्रल फोर्स की गाड़ियों का काफिला गुजरता है। मन में सवाल आता है कि वो जंग कहां है, जहां ये काफिले जा रहे हैं।
इसी जंग का पीछा करते हुए हम एयरपोर्ट से सिर्फ 20 किमी दूर वेस्ट इंफाल के सिंगदा इलाके में पहुंचे। बस यहीं तक मणिपुर सरकार का ‘नॉर्मल’ लागू हो पाता है। ये इलाका मैतेई बहुल है, बगल की पहाड़ियों पर कुकी गांव हैं।
ये फुटहिल का इलाका है, जहां घाटी और पहाड़ एक दूसरे को छूते हैं, ये अब जंग का मैदान है। सिंगदा इलाके में मौजूद गांवों से कुकी को खदेड़ दिया गया है। उधर, ऊपर की पहाड़ियों में यही मैतेई लोगों के साथ किया गया। हिंसा से पहले दोनों साथ रहते थे।
नेशनल हाइवे से सिंगदा की तरफ मुड़े, तो इलाके में घुसने के पहले ही सड़क के ठीक ऊपर पोस्टर लटका हुआ है। लिखा है ‘ROAD CLOSED FOR CIVILIANS’ मतलब आम लोगों के लिए ये रास्ता बंद है। हम इसी रास्ते पर आगे बढ़े।
हमारे साथ मैतेई ड्राइवर था, बगल की पहाड़ियों पर कुकी बंकर हैं। ड्राइवर ने टूटी-फूटी हिंदी में कहा- ‘कुकी लोग हिल पर बैठता है, उनके पास स्नाइपर्स है, टारगेट करके फायर कर देता है।’
यह कहते हुए उसने पैर गाड़ी के एक्सक्लेटर पर रख दिया। कार की स्पीड 100 से ज्यादा हो गई। ड्राइवर फिर बोला, ‘जल्दी से ये एरिया पार करके सिंगदा पहुंचना है। अभी दो दिन पहले ही यहां फायरिंग हो गई थी।’
यहां हमारी मुलाकात SSB यानी सशस्त्र सीमा बल से रिटायर्ड फौजी एन बोबी सिंह से हुई। बोबी सिंह ने कुकी के हमलों से सिंगदा गांव को बचाने के लिए विलेज फोर्स बनाई है। वे अपने घर के आंगन में बुलेट प्रूफ जैकेट पहन रहे थे, उनके बच्चे आस-पास खेल रहे थे।
उन्हें अपने गांव के चारों तरफ बने बंकर की निगरानी के लिए जाना है। हिंसा शुरू होने के बाद उन्होंने इंफाल से बुलेट प्रूफ जैकेट खरीदी है। जैकेट की कीमत 4 हजार रुपए है, वजन करीब 10 किलो।’
सिंगदा गांव में करीब 165 मैतेई घर हैं, जिसमें 675 लोग रहते हैं। बोबी सिंह का घर हेडक्वार्टर में तब्दील हो चुका है। इलाके के गांवों के बंकर पर कब किसकी ड्यूटी रहेगी, ये यहीं से तय होता है। ड्यूटी करने वालों में जवान लड़के ज्यादा हैं। कुछ 18 साल से भी कम उम्र के हैं।
ये मणिपुर में बारिश शुरू होने का सीजन है। साल में आमतौर पर एक फसल होती है- धान। ये सीजन उसी की बुआई का है। स्कूल-कॉलेज बंद हैं और खेत खाली हैं। बोबी सिंह को खेत में होना चाहिए था और लड़कों को स्कूल-कॉलेज में। अब सभी के कंधों पर बंदूकें लटकी हैं, कुकी हमलों से निपटना ही मकसद है। यही नॉर्मल है।
बंदूक नहीं, गोलियां भी कम, हमला हुआ तो क्या होगा…
बोबी सिंह ने गांव के 14 से 50 साल के करीब 100 युवाओं को इकठ्ठा कर गांव को बचाने के लिए फौज तैयार की है। गांव के लोगों के पास 30 लाइसेंसी राइफल हैं। ये राइफल दो तरह की हैं- सिंगल बैरल और डबल बैरल। दोनों में एक तरह की ही गोली लगती है। एक गोली की कीमत है 98-100 रुपए।
सिंगदा गांव के चारों तरफ करीब 7-8 बंकर बनाए गए हैं, लेकिन सिर्फ बंकर से काम नहीं चलेगा, उनके आस-पास ट्रेंच यानी सुरंग भी खोदी जा रही है। बंकर पर हमला होने पर इन्हीं सुरंगों के जरिए मदद भेजी जाती है। ये किसी अंतरराष्ट्रीय सीमा पर बने बंकर का स्ट्रक्चर है। भारत-पाक बॉर्डर पर ऐसे ही बंकर हैं।
बोबी की ड्यूटी बंकर नंबर-1 पर है। वे इशारे से बताते हैं, ‘सामने 45 फीट दूर जो पहाड़ी है, वहां कुकी का बंकर है। उनके पास बड़ी बंदूकें हैं, लेकिन हम पीछे नहीं हटेंगे।’
बोबी के पास एक डबल बैरल राइफल है। हर बंकर पर एक वक्त में 6-7 मैतेई युवा तैनात रहते हैं। सभी के पास बंदूकें होती हैं। हमने बोबी सिंह से पूछा कि मणिपुर में पुलिस थानों से 4 हजार हथियार लूटे गए हैं। इनमें ऑटोमैटिक वेपन जैसे इंसास और एके-47 शामिल हैं। वो वेपन कहां हैं?
बोबी इसका जवाब देने से बचते नजर आते हैं, कहते हैं- ‘दूसरे गांव में ऑटोमैटिक वेपन हो सकता है, लेकिन हमारे गांव में नहीं है। हमारे पास सिर्फ लाइसेंसी हथियार हैं।’ हालांकि सच यही है कि लूटे गए वेपन मैतेई के पास ही हैं। पुलिस ने भी न सिर्फ इस बात को माना है, बल्कि बार-बार वापस करने की अपील भी जारी की है।
क्या आपको मणिपुर पुलिस और सेंट्रल फोर्स का सहयोग मिलता है? इसके जवाब में बोबी कहते हैं कि ‘हमारी सुरक्षा के लिए मणिपुर पुलिस की एक बटालियन तैनात है, लेकिन हम उनके भरोसे घर में नहीं सो सकते।’
बोबी सिंह के पास ऑटोमैटिक वेपन नहीं है। सीमित गोलियां हैं। गन हाउस में भी एम्युनिशन की शॉर्टेज है, लेकिन बुलेट्स के लिए जुगाड़ कर लिया गया है। बोबी कहते हैं, ‘जो बुलेट फायर कर देते हैं, उसका खोखा बचता है। हम उस खोखे में गन पाउडर और छर्रे भरकर घरेलू बुलेट तैयार कर लेते हैं।’
यहां तैनात मणिपुर राइफल्स की बटालियन के सूबेदार से जब हमने पूछा कि क्या सच में कुकी मिलिटेंट हमला कर रहे हैं, तो जवाब में उन्होंने हमें M16 ऑटोमैटिक बंदूक की गोलियों की फोटो दिखा दीं। सूबेदार के मुताबिक, ये गोलियां मिलिटेंट की फायरिंग की हैं।
गांव के हर युवा को बंकर पर ड्यूटी देना जरूरी, नहीं तो…
सिंगदा में गांव के हर युवा को बंकर पर ड्यूटी देना जरूरी है। मना करने या आनाकानी करने पर परिवार का सामाजिक बहिष्कार कर दिया जाएगा। बोबी सिंह के घर के बाहर एक रोस्टर चार्ट लगा है। अलग-अलग बंकरों में डिफेंस कमेटी वॉलंटियर्स की तीन शिफ्ट में ड्यूटी लगाई गई है।
पहली 12 घंटे की नाइट शिफ्ट- शाम 5 बजे से सुबह 5 बजे तक। दूसरी, सुबह 5 से 10 बजे तक। तीसरी, 10 बजे से शाम 5 बजे तक। हर बंकर पर 24 घंटे की तैनाती जरूरी है, बंकर एक मिनट के लिए भी खाली नहीं छोड़ा जा सकता।
दोपहर करीब 2 बजे का वक्त। सिंगदा गांव में बंकरों पर तैनात विलेज डिफेंस फोर्स बारी-बारी से लंच करने के लिए लौट रही है। कुछ बंकर खाली नहीं छोड़ सकते, तो वहां खाना भेजा जाता है। बोबी सिंह के घर में मैतेई महिलाओं का जमावड़ा लगा है। सब्जी की धुलाई, छिलाई और कटाई का काम चल रहा है। ये डिनर की तैयारी है। हर घर से महिलाओं की ड्यूटी लगती है। उनकी जिम्मेदारी है, गांव की रक्षा करने वाले युवाओं के लिए खाने का इंतजाम करना।
बोबी सिंह के घर की पहली मंजिल पर सिंगदा गांव का कमांड सेंटर बना है। कमांड सेंटर के नाम पर एक मेज है, दो कुर्सियां, आधा दर्जन वायरलेस, मेडिकल किट, रिजर्व राइफल और एम्युनिशन। यही वो जगह है, जहां से सारे बंकर्स ऑपरेट किए जा रहे हैं।
बंकर पर हमला होने पर पहले मैतेई लड़के संभालते हैं और जवाबी फायर करते हैं। इसके बाद मणिपुर राइफल्स, असम राइफल्स और BSF-CRPF की इलाके में मौजूद बटालियन को सूचना देते हैं। सुरक्षाबल पोस्ट पर पहुंचते हैं और जवाबी फायरिंग करते हैं, इस दौरान विलेज डिफेंस कमेटी के लड़के पीछे हट जाते हैं।
वो हमला करके हमें मार दें, उससे अच्छा है, पहले हम अटैक कर दें...
सिंगदा गांव का ही पड़ोसी गांव है कोउतरुक। इस गांव में भी हालात सिंगदा जैसे ही हैं। 15 साल का निकोलस स्कूली पढ़ाई छोड़कर गांव के फ्रंट बंकर पर राइफल लेकर तैनात हैं। निकोलस को हिंदी और अंग्रेजी दोनों भाषाएं नहीं आतीं। हमने एक मीडिएटर की जरिए उनसे बात की।
निकोलस गर्व से हमें दिखाते हैं कि कैसे राइफल में बुलेट भरकर फायर किया जाता है, सिर्फ एक हफ्ते की ट्रेनिंग से ही वो गांव की रक्षा करने वाले लड़ाके बन गए हैं।
मैतेई युवा रामानंद भी बंकर पोस्ट पर तैनात हैं। रामानंद मणिपुर यूनिवर्सिटी में MA पॉलिटिकल साइंस में फर्स्ट सेमेस्टर की पढ़ाई कर रहे थे, लेकिन अब ये बंकर उनका कॉलेज है और राइफल किताबें। हमने पूछा कि अगर बंकर में सामने से आते हुए कोई कुकी दिखेगा तो क्या करोगे? जवाब में वो कहते हैं- ‘ये कैसा सवाल है, फायर ही करूंगा।’
रामानंद से हम पूछते हैं, यूनिवर्सिटी में कोई कुकी दोस्त नहीं था? जवाब मिलता है- ‘काफी थे, ग्रेजुएशन फिनिश लैंग्वेज (फिनलैंड में बोली जाने वाली भाषा) में किया था, तब तो काफी कुकी दोस्त थे।’
हमने फिर पूछा, क्या अब बात होती है? जवाब मिला, ‘नहीं, 3 मई से पहले तक होती थी। अब नहीं होती, वो लोग गांव छोड़कर चले गए हैं। अब इंफाल में कोई कुकी नहीं बचा।’ हमने पूछा, कोई कुकी दोस्त बंकर की तरफ आता हुआ नजर आया तो? जवाब मिला, ‘उसे भी गोली मार दूंगा।’
इसी पोस्ट पर हमारी मुलाकात रोमन से हुई। रोमन का आरोप है कि कुकी मिलिटेंट ट्रेंड हैं और मैतेई के पास अच्छे हथियार नहीं हैं। रोमन कहते हैं, ‘हमें बड़े हथियार चाहिए। इससे पहले कि कुकी पहाड़ से नीचे आकर हमें मार दें, अच्छा है कि हम पहले हमला कर उन्हें खत्म कर दें।’
हम सवाल करते हैं, कोई कुकी बिना हथियार के इस तरफ आया तो क्या करेंगे? जवाब मिला, ‘गोली मार देंगे, चांस नहीं ले सकते।’ रोमन और बाकी मैतेई बार-बार ये भी कहते हैं कि कुकी पहाड़ों पर अफीम की खेती करते हैं।
33 साल पहले नगा और कुकी के बीच हिंसा के बाद बने थे मिलिटेंट ग्रुप
गांवों में मोर्चे पर तैनात मैतेई लड़ाकों से लेकर CM एन बीरेन सिंह तक, कुकी मिलिटेंट ग्रुप्स को हिंसा के लिए जिम्मेदार बता रहे हैं। सवाल था कि ये मिलिटेंट ग्रुप्स कौन हैं? जवाब है कि फिलहाल इस लिस्ट में 30 ग्रुप्स के नाम हैं।
कुकी मिलिटेंट ग्रुप्स मणिपुर के नगाओं के साथ जातीय संघर्ष के बाद बने। 1990 के दशक की शुरुआत में नगा और कुकी के बीच जातीय हिंसा हुई। इसी का जवाब देने के लिए ये मिलिटेंट ग्रुप्स बने। मणिपुर के कई इलाके ऐसे हैं, जिन्हें नगा लोग ग्रेटर नगालैंड या नागालिम का हिस्सा बताते हैं।
दूसरी तरफ कुकी इन इलाकों को 'कुकीलैंड' का हिस्सा मानते हैं। कुकी संगठनों ने शुरू में एक अलग कुकी राज्य की मांग की थी, लेकिन अब 'कुकीलैंड प्रादेशिक परिषद' यानी सेपरेट एडमिनिस्ट्रेशन की मांग कर रहे हैं।
कुकी मिलिटेंट ग्रुप्स ने यूनाइटेड पीपुल्स फ्रंट (UPF) और कुकी नेशनल ऑर्गेनाइजेशन (KNO) के बैनर तले भारत सरकार के साथ सस्पेंशन ऑफ ऑपरेशन (SoO) पर साइन किए हैं। 1 अगस्त 2005 को KRA यानी कुकी रिवोल्यूशनरी आर्मी समेत 17 कुकी मिलिटेंट ग्रुप्स ने केंद्र सरकार के साथ सस्पेंशन ऑफ ऑपरेशन समझौते पर साइन किए थे।
22 अगस्त 2008 को KNF यानी कुकी नेशनल फ्रंट और बचे हुए कुकी मिलिटेंट ग्रुप्स ने भी सस्पेंशन ऑफ ऑपरेशन समझौते पर साइन किए थे। करीब 25 मिलिटेंट ग्रुप अब तक सरकार के साथ समझौते में शामिल हो चुके हैं। इस समझौते का हर साल रिव्यू होता है और पिछली बार ये 1 मार्च 2023 को 29 फरवरी 2024 तक बढ़ाया गया था।
हालांकि, 10 मार्च 2023 को मणिपुर सरकार ने दो उग्रवादी समूहों, कुकी नेशनल आर्मी (KNA) और जोमी रिवोल्यूशनरी आर्मी (ZRA) के साथ सस्पेंशन ऑफ ऑपरेशंस (SoO) समझौते से हटने का फैसला लिया था। इन पर आरोप है कि ये सरकार के खिलाफ आंदोलन कर रहे कुकी लोगों को भड़का रहे थे।
सरकारी कैंपों में रह रहे 2200 मिलिटेंट, सभी को हर महीने 6-6 हजार रुपए
समझौते के तहत, कुकी मिलिटेंट ग्रुप्स ने हिंसा रोक दी है। ये सभी अब सुरक्षा बलों की निगरानी में अपने कैंप में रह रहे हैं। बदले में भारत सरकार ने भी इनके खिलाफ अभियान रोक दिया है। JMG यानी जॉइंट मॉनिटरिंग ग्रुप इसकी निगरानी करता है कि मिलिटेंट ग्रुप्स और सुरक्षाबलों के बीच समझौते की शर्तों का पालन हो।
UPF और KNO भारत के संविधान, कानून और मणिपुर की क्षेत्रीय अखंडता का पालन करते हैं। हथियारों को डबल-लॉकिंग सिस्टम के तहत कैंप के ही एक कमरे में बंद रखा जाता है। इस पर एक ताला सुरक्षाबलों का होता है और दूसरा मिलिटेंट्स का।
कैंप की सुरक्षा लायक हथियार ही बाहर रहते हैं। हर मिलिटेंट को खर्चे के लिए 6 हजार रुपए हर महीने सरकार देती है। मणिपुर के इलाकों में कुल 14 ऐसे कैंप हैं, जिनमें करीब 2200 मिलिटेंट रहते हैं।
आरोप है कि 3 मई को भड़की हिंसा में इन्हीं कैंप में मौजूद हथियारों का इस्तेमाल किया गया था। बीते दो महीने से मैतेई गांवों पर ऐसे ही ऑटोमैटिक हथियारों से हमला किया जा रहा है। गृह मंत्री अमित शाह ने भी मिलिटेंट ग्रुप्स को समझौते का पालन करने के निर्देश दिए हैं।
विवाद में नगा शामिल हुए तो हालात कंट्रोल से बाहर हो जाएंगे...
सिंगदा से लौटने पर इंफाल में हमारी मुलाकात मणिपुर पुलिस में पूर्व कमिश्नर रहे राज कुमार निमाई से हुई। वे इस कॉन्फ्लिक्ट को जमीन की वजह से पैदा हुआ झगड़ा मानते हैं।
निमाई कहते हैं, 'पिछले कई साल से कुकी गांव लगातार बढ़ रहे हैं और मैतेई समुदाय मानने लगा है कि कुकी पहाड़ों पर कब्जा कर रहे हैं। उधर कुकी समुदाय का जमीन से भावनात्मक लगाव है, वो जमीन को पुरखों की धरोहर मानते हैं, मदरलैंड कहते हैं। उन्होंने इसके लिए अंग्रेजों से भी जंग लड़ी थी।'
राज कुमार एक डर जाहिर करते हुए कहते हैं, ‘अगर इस कॉन्फ्लिक्ट में नगा भी शामिल हो जाएं, तो हालात सुरक्षाबलों के कंट्रोल से बाहर चले जाएंगे।’ हम उनसे पूछते हैं कि कुकी मिलिटेंट कहां मिलेंगे? वे बताते हैं कि कांगपोकपी जिले में साइकुल की पहाड़ियों पर उनके सबसे करीबी कैंप हैं।
चलिए, अब बॉर्डर के उस पार चलते हैं…
हम मैतेई इलाके में बार-बार कुकी मिलिटेंट ग्रुप्स और हिंसा में उनके शामिल होने के आरोप सुन रहे थे। अफीम के खेतों और ड्रग्स के पैसे से हथियार खरीदने का जिक्र हो रहा था। इसलिए हमने डिसाइड किया कि अब मैतेई और कुकी इलाके में बीच बने बॉर्डर के उस पार जाना चाहिए।
25 जून की सुबह हम इंफाल वेस्ट की तरफ से कांगपोकपी की तरफ चले। मैतेई ड्राइवर नहीं जा सकता था, सिर्फ मुस्लिम ड्राइवर ही कुकी इलाके में एंट्री ले सकते हैं। हम गमगीफाई बॉर्डर से अंदर घुसे। यहां हमारी गाड़ी रोककर चेकिंग की गई। सामने एक बड़ा सा बैनर लटका था ‘meitei products not allowed’। यहां से कुकी का इलाका शुरू होता है।
......................................................
सीरीज के सेकेंड पार्ट में 11 जुलाई, मंगलवार को पढ़िए...
कुकी के बंकर में M17, रॉकेट लॉन्चर और मशीनगन: पाइप से बनाईं ऑटोमैटिक गन्स
मैतेई गांवों की तरह कुकी आबादी वाले इलाकों में भी जंग की तैयारी है। बंकरों और हाथों में M17, रॉकेट लॉन्चर और मशीनगन जैसे हथियार हैं। पाइप से ऑटोमैटिक गन्स बनाई गई हैं। क्या सच में वहां मिलिटेंट हैं, क्या उनके पास ऑटोमैटिक वेपन हैं? क्या वहां अफीम के खेत हैं? क्या कुकी सच में मणिपुर को बांट देंगे? इस सीरीज की अगली स्टोरी में पढ़िए, कुकी बंकर से ग्राउंड रिपोर्ट।